KIB - CIZELLE LOUW - CLINICAL PSYCHOLOGIST PRETORIA
KIB | GETUIGSKRIFTE | DATUMS | CV
INSTITUUT VIR KORTTERMYN INTERAKTIEWE BEGELEIDING
Cizelle Louw (Kliniese Sielkundige) bied werkswinkels aan vir predikante in KORTTERMYN INTERAKTIEWE BEGELEIDING. Met die KIB opleiding word deelnemers opgelei om binne 'n gemiddeld van 3 tot 4 gesprekke 'n noemenswaardige verskil te kan maak in iemand in nood se lewe.
Daar is wereldwyd 'n groot behoefte aan korttermyn terapie/begeleiding. Dit pas mense se beursies en dagboeke net soveel beter en daar is boonop gevind dat dit net so suksesvol is as langtermyn terapie. In die geval van predikante kom daar nog addisionele voordele ter sprake. 'n Predikant is dikwels die enigste dominee in 'n gemeente en as hy langtermyn hulpverlening doen, kan hy dalk ander areas van sy bediening (en ander gemeentelede) afskeep. Hy kan homself ook so oorlaai met verpligtinge, dat hy uiteindelik emosioneel uitbrand. Verder is predikante soms in 'n posisie waar hulle net een, miskien twee, gesprekke met iemand het, want baie mense gee 'n dominee (en dikwels ook 'n sielkundige!) net een kans. Daarom is dit van die grootste belang dat ons moet weet hoe om elke gesprek so te hanteer dat dit 'n langtermyn positiewe verskil kan maak. Selfs al word dit dalk ons enigste kontak met die persoon.
Die inhoud van die werkswinkel sluit in:
Hoe om iemand te begelei sodat hy reeds na die eerste gesprek sal weet daar is hoop en dat hy in staat is om vorentoe te begin gaan
Hoe om iemand wat 'n selfdoodrisiko is so te hanteer dat hy daarna aansienlik veiliger is of dat jy as hulpverlener sal weet as dit nodig sou wees om stappe te neem om die persoon te beveilig
'n Baie effektiewe metode om binne een (miskien twee) gesprekke trauma te hanteer en uit die weg te ruim. 'n Metode wat gebaseer is op hoe die brein funksioneer wanneer trauma plaasgevind het
Neuro-wetenskaplike beginsels wat jou gemeentelede (en jouself) geweldig kan help om "moeilike" doelwitte te bereik, word op 'n verteerbare manier oorgedra.
Opleiding in die gebruik van Phomo Cards™ (terapie kaarte deur Cizelle ontwikkel en deur haar kollegas getoets in hulle praktyke) vorm deel van die werkswinkel uit. 'n Stel kaarte word voorsien aan elke persoon wat die werkswinkel bywoon.
Minimum van 10 en 'n maksimum van 12.
Opleiding as predikant in die Nederduitse Gereformeerde Kerk of in die Nederduitsch Hervormde Kerk
Om die 26 krediete te verwerf, moet daar oor die 4 dae 36 werkswinkel ure bygewoon word. Daar moet ook skriftelike en praktiese werksopdragte binne die onderskeie sperdatums voltooi word.